Yhdysvaltain presidentti Donald Trump twiittasi suoransanaisen syytöksen edeltäjäänsä kohtaan.

Yhdysvaltain presidentti Donald Trump twiittaa jälleen. Hän syyttää lauantain twiitissään edeltäjäänsä Barack Obamaa salakuuntelusta. Trumpin mukaan Obama salakuunteli Trumpin pilvenpiirtäjän puheluita New Yorkissa vaalien alla.

Trump ilmoitti asiasta Twitterissä, mutta ei esittänyt väitteittensä tueksi mitään todisteita.

– Kamalaa! Sain juuri tietää, että Obama ”salakuunteli linjojani” Trump Towerissa juuri ennen voittoa. Mitään ei löytynyt. Tämä on McCarthyismia!

” Terrible! Just found out that Obama had my "wires tapped" in Trump Tower just before the victory. Nothing found. This is McCarthyism!— Donald J. Trump (@realDonaldTrump) March 4, 2017

Jos twiitti ei näy, voit katsoa sen tästä linkistä.

McCarthyismi on kylmän sodan aikainen termi, joka tarkoittaa, että ihmistä kohtaan esitetään syytöksiä valtion vastaisesta toiminnasta tai suorastaan maanpetturuudesta ilman kunnollisia todisteita.

Se voi tarkoittaa myös yleisemmin perusteettomia tai epäreiluja syytöksiä tai kyseenalaisia tai vääriä tutkintamenetelmiä.

Kirjoitti nopeita jatkotwiittejä

Trump ei kuitenkaan twiitissään esitä lähteitä tai todisteita väitteelleen. Trump on ottanut tiedon niin vakavasti, että hän twiittasi asiasta kolme kertaa 20 minuutin sisään ennen kuin kello oli New Yorkissa edes seitsemän aamulla.

Trumpin toinen twiitti kuului näin:

– Onko laillista, että istuva presidentti ”salakuuntelee” presidenttikisaa ennen vaaleja? Oikeus hylkäsi asian aiemmin. UUSI RIMANALITUS!

” Is it legal for a sitting President to be "wire tapping" a race for president prior to an election? Turned down by court earlier. A NEW LOW!— Donald J. Trump (@realDonaldTrump) March 4, 2017

Jos twiitti ei näy, voit katsoa sen tästä linkistä.

Kolmas twiitti taas kuului näin:

– Olen varma, että hyvä lakimies saisi hienon jutun siitä faktasta, että presidentti Obama salakuunteli puheluitani lokakuussa juuri ennen vaaleja!

” I'd bet a good lawyer could make a great case out of the fact that President Obama was tapping my phones in October, just prior to Election!— Donald J. Trump (@realDonaldTrump) March 4, 2017

Jos twiitti ei näy, voit katsoa sen tästä linkistä.

Trump jatkoi vielä neljännellä twiitillä samasta aiheesta. Trump vertaa Obamaa Yhdysvaltain vanhaan presidenttiin Richard Nixoniin.

– Kuinka alas presidentti Obama onkaan vajonnut salakuunnellessaan puheluitani erittäin pyhän vaaliprosessin aikana. Tämä on Nixon/Watergate. Paha (tai sairas) tyyppi!

” How low has President Obama gone to tapp my phones during the very sacred election process. This is Nixon/Watergate. Bad (or sick) guy!— Donald J. Trump (@realDonaldTrump) March 4, 2017

Jos twiitti ei näy, voit katsoa sen tästä linkistä.

Nixon joutui eroamaan kesken kauden Watergate-skandaalin vuoksi 1970-luvulla. Monimutkaisessa skandaalissa oli kyse siitä, että Nixonin kätyrit murtautuivat kilpailevan demokraattipuolueen vaalitoimistoon Watergate-hotellissa.